Лерой Санэ

**Лерой Санэ́** (;  11 студзеня 1996 году) — нямецкі футбаліст, ўінгер турэцкага клюбу «Галатасарай» і нацыянальнай зборнай Нямеччыны. Да таго некалькі сэзонаў правёў у ангельскай Прэм’ер-лізе, дзе пасьпеў стаць найлепшым маладым гульцом году ў складзе «Манчэстэр Сіці». Зьяўляецца сынам сэнэгальскага футбаліста Сулеймана Санэ і нямецкай гімнасткі Рэгіны Вэбэр.

## Кар’ера
Да пачатку прафэсійнай кар’еры наведваў акадэміі шэрагу клюбаў. У выніку першы кантракт склаў 21 сакавіка 2014 году з «Шальке-04», паводле якога быў абавязаны выступаць у складзе рурскага клюбу да лета 2017 году. Дэбют футбаліста прыпаў на 20 красавіка 2014 году ў матчы Бундэсьлігі супраць «Штутгарта». Той матч стаў адзінай гульнёй гульца ў пачатковым сэзоне нямецкага элітнага першынства. У канцы году Санэ здолеў адзначыцца ў колерах «Шальке-04», трапна ўлучыўшы мяч у браму «Кёльна». А 11 сакавіка 2015 году малады гулец забіў гол у браму мадрыдзкага «Рэалу» ў пераможным матчы 4:3, аднак паводле выніку двух матчаў нямецкі клюб быў вымушаны пакінуць Лігу чэмпіёнаў на стадыі 1/8 фіналу.

2 жніўня 2016 году Санэ быў набыты ангельскім клюбам «Манчэстэр Сіці», які выклаў за гульца 37 млн фунтаў з патэнцыйным ростам сплаты да 46,5 млн фунтаў. Дэбют немца адбыўся адразу ў манчэстэрскім дэрбі, дзе на «Олд Трафард» «Сіці» перагулялі «Юнайтэд» зь лікам 2:1. Першы гол нападнік забіў у браму сталічнага «Арсэналу» 18 сьнежня, аднак у наступным гульца напаткалі траўмы. Вяртаньне Санэ ў склад дружыны адбылося ўжо 21 студзеня 2017 году, калі гулец зьявіўся ў нічыйным матчы супраць «Тотэнгэм Готспур» (2:2). Санэ ў той сустрэчы адзначыўся голам. У ліпені 2017 году Сане заявіў, што ягоны дэбютны сэзон ня быў вельмі ўдалым празь ягоную немагчымасьць добра дыхаць носам. Гулец пасьля пераезду асабліва пакутваў на закладзенасьць носу. У выніку ў міжсэзонны перапынак Санэ зрабіў карэкцыйную апэрацыю. Галявыя паказчыкі гульца ў наступных сэзонах значна ўзрасьлі і ён стаў трывалым гульцом асноўнага складу. А паводле вынікаў сэзону 2017—2018 гадоў нават стаў найлепшым маладым гульцом усёй лігі.

У 2019 годзе зьявіліся чуткі, што асобай Санэ цікавіцца мюнхэнская «Баварыя», якая шукала замену сваім вэтэранам Франку Рыбэры і Ар’ену Робэну. Тым ня менш, не зважачы на тое, што ўгода, як паведамлялася, амаль ужо была складзеная, Санэ быў уключаны ў заявачны сьпіс на матч Супэркубка Ангельшчыны. Ужо на 10 хвіліне Санэ атрымаў цяжкую траўму і прапусьціў увесь сэзон. Перамовы з «Баварыяй» аднавіліся толькі праз год. 3 ліпеня 2020 году, пакінуўшы свой подпіс пад 5-гадовым кантрактам, Санэ далучыўся да табару мюнхэнскага клюбу. Сума ўгоды склала 45 млн эўра з магчымасьцю павелічэньня да 60 млн эўра. Свой першы гол за новы калектыў футбаліст забіў у гульне супраць сваёй былой дружыны, «Шальке-04». «Баварыя» здабыла пераканаўчую перамогу зь лікам 8:0.

Дзякуючы заявы каманды «Галатасарай» ад 11 чэрвеня 2025 году стала вядома, што Санэ, зь якім была дасягнута дамоўленасьць, прыедзе ў Стамбул, каб падпісаць афіцыйны кантракт. Складаньне трохгадовай угоды было зробленае на наступны дзень.

## Дасягненьні
**«Манчэстэр Сіці»**:
* Чэмпіён Ангельшчыны: 2018, 2019
* Уладальнік Кубка Ангельшчыны: 2019
* Уладальнік Кубка футбольнай лігі: 2018, 2019
* Уладальнік Супэркубка Ангельшчыны: 2018, 2019

**«Баварыя»**:
* Чэмпіён Нямеччыны: 2021, 2022, 2023, 2025
* Уладальнік Кубка Нямеччыны: 2020
* Уладальнік Супэркубка Нямеччыны: 2021, 2022
* Пераможца клюбнага чэмпіянату сьвету: 2020

## Крыніцы

## Вонкавыя спасылкі
* 
* 
* 

Катэгорыя:Нямецкія футбалісты